ཡང་དེ་བཞིན་གེ་སར་དང་ཧོར་དང་བོད་ཀྱི་བར་ནི།ཁྲི་གཤོག་མཚོ་དང་བྲག་ཆུ་སྨན་འཕྲང་རིང་པོས་བཅད།ཅེས།གེ་སར་ཟེར་བ་ནི་ཕྲོམ་དང་གེ་སར་གཅིག་ཏུ་བཤད་པའི་དབང་དུ་སོང་བ་ཡིན་པར་སྙམ་སྟེ།བོད་ཀྱི་སྨད་ཕྱོགས་ཁྲི་གཤོག་མཚོ་སྟེ་མདོ་སྨད་མཚོ་སྔོན་པོའི་ཕྱོགས་སུ་འདབ་འབྲེལ་ཡོད་པའི་གེ་སར་ཟེར་བ་ནི་ཕྲོམ་རང་ལ་གོ་དགོས་པར་གོང་སྨྲས་ས་བབ་སོགས་ལ་དཔྱད་ན་ཤེས་ནུས་པ་དང་།དེ་དང་མཚུངས་པར་ཨ་ལགས་བོན་རྒྱ་ཚང་གི་རིས་མེད་བསྟན་བརྩིས་ལས་ཀྱང་།དེ་ལས་ཀྱང་ཕྲོམ་མཁས་པ་གསེར་ཐོག་ལྕེ་འབྱམས་ཀྱིས་མཚོ་སྔོན་ཕྱོགས་སུ་བོན་བསྟན་དར་བར་མཛད་ནས་བོན་གྱི་འདུས་སྡེ་དང་སྒྲུབ་སྡེ་མང་དུ་བྱུང་བ་ནི།ད་ལྟ་ཕྱོགས་སོ་སོ་ན་དགོན་ཤུལ་དང་དངོས་རྫས་མཐོང་རྒྱུ་མང་བས་ཤེས་སོ།།ཞེས་གསུངས་ཡོད།